CELEX: 32022R0760
Language: et
Date: 2022-04-08 00:00:00
Title: Komisjoni delegeeritud määrus (EL) 2022/760, 8. aprill 2022, millega muudetakse delegeeritud määrust (EL) 2021/2306 Ukrainas välja antud kontrollsertifikaate käsitlevate üleminekusätete osas

18.5.2022   
               
               
                  ET
               
               
                  Euroopa Liidu Teataja
               
               
                  L 139/13
               
            
         KOMISJONI DELEGEERITUD MÄÄRUS (EL) 2022/760,
         8. aprill 2022,
         millega muudetakse delegeeritud määrust (EL) 2021/2306 Ukrainas välja antud kontrollsertifikaate käsitlevate üleminekusätete osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 30. mai 2018. aasta määrust (EL) 2018/848, mis käsitleb mahepõllumajanduslikku tootmist ja mahepõllumajanduslike toodete märgistamist ning millega tunnistatakse kehtetuks nõukogu määrus (EÜ) nr 834/2007, (1) eriti selle artikli 38 lõike 8 punkti a alapunkti ii, artikli 46 lõike 7 punkti b ning artikli 57 lõiget 3,
         ning arvestades järgmist:
         
                     (1)
                  
                  
                     Komisjoni delegeeritud määruses (EL) 2021/2306 (2) on sätted, mis käsitlevad liitu importimiseks ette nähtud mahepõllumajanduslike ja üleminekuaja toodete ametlikku kontrolli ning kontrollsertifikaati.
                  
               
                     (2)
                  
                  
                     Vastavalt delegeeritud määruse (EL) 2021/2306 artikli 5 lõike 3 esimesele lõigule antakse kontrollsertifikaat välja TRACESis ja sellel on kvalifitseeritud e-tempel. Kõnealuse määruse artikli 11 lõikes 1 sätestatud üleminekusättega on ette nähtud, et erandina kõnealuse määruse artikli 5 lõike 3 esimesest lõigust võib kuni 30. juunini 2022 kontrollsertifikaadi välja anda paberkandjal pärast seda, kui see on TRACESis täidetud ja välja trükitud. Kontrolliasutuste ja kontrollorganite registreerimine kvalifitseeritud e-templi jaoks on pooleli.
                  
               
                     (3)
                  
                  
                     Venemaa sissetung Ukrainasse 24. veebruaril 2022 kujutab endast erakordset ja enneolematut väljakutset kontrolliasutustele ja kontrollorganitele, keda on tunnustatud seoses mahepõllumajanduslike toodete ekspordiga Ukrainast liitu. Ukrainas on katkenud ka postiteenused.
                  
               
                     (4)
                  
                  
                     Seega ei saa ilma kvalifitseeritud e-templita kontrolliasutuse või kontrollorgani Ukrainas asuv volitatud isik anda välja elektroonilisi kontrollsertifikaate vastavalt delegeeritud määruse (EL) 2021/2306 artikli 5 lõike 3 esimesele lõigule. Samuti ei saa kõnealune volitatud isik kasutada võimalust anda kontrollsertifikaat välja paberkandjal vastavalt kõnealuse määruse artikli 11 lõike 1 üleminekusättele, kuna Ukraina postiteenused on praegu häiritud.
                  
               
                     (5)
                  
                  
                     Sellega seoses on vaja lubada ilma kvalifitseeritud e-templita kontrolliasutuse või kontrollorgani Ukrainas asuval volitatud isikul koostada ja esitada kontrollsertifikaat TRACESis elektrooniliselt ilma kvalifitseeritud e-templi kinnituseta kontrollsertifikaadi lahtris 18. Lisaks on vaja lubada, et liikmesriikide pädevad asutused piiripunktides või vabasse ringlusse lubamise kohtades saaksid teha selliste kontrollsertifikaatide impordikontrolli ja kinnitada need TRACESis kvalifitseeritud e-templiga või paberkandjal volitatud isiku käsitsi allkirjaga pärast seda, kui sertifikaadid on TRACESis täidetud ja välja trükitud.
                  
               
                     (6)
                  
                  
                     Seepärast tuleks delegeeritud määrust (EL) 2021/2306 vastavalt muuta.
                  
               
                     (7)
                  
                  
                     Seoses Venemaa sissetungiga Ukrainasse ja viivitamatu reageerimise vajadusega tuleks käesolevat määrust kohaldada tagasiulatuvalt alates 24. veebruarist 2022,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määruse (EL) 2021/2306 muudatused
            Delegeeritud määruse (EL) 2021/2306 artiklit 11 muudetakse järgmiselt.
            
                        (1)
                     
                     
                        Lisatakse järgmine lõige 1a:
                        
                           „1a.   Erandina artikli 5 lõike 3 esimesest lõigust võib ilma kvalifitseeritud e-templita kontrolliasutuse või kontrollorgani Ukrainas asuv volitatud isik kuni 30. juunini 2022 koostada ja esitada kontrollsertifikaadi TRACESis elektrooniliselt ilma e-templi kinnituseta kontrollsertifikaadi lahtris 18. Selline sertifikaat antakse välja enne, kui sellega seotud saadetis ekspordi- või päritoluriigiks olevast kolmandast riigist välja viiakse.“
                        
                     
                  
                        (2)
                     
                     
                        Lõikesse 2 lisatakse järgmine punkt c:
                        
                                    „c)
                                 
                                 
                                    kui kontrollsertifikaat koostatakse ja esitatakse TRACESis elektrooniliselt vastavalt lõikele 1a, kinnitatakse see piiripunktis või vabasse ringlusse lubamise kohas TRACESis kvalifitseeritud e-templiga või paberkandjal pädeva asutuse volitatud isiku käsitsi allkirjaga, mis lisatakse olenevalt asjaoludest lahtrisse 23, 25 või 30, pärast seda, kui sertifikaat on TRACESis täidetud ja välja trükitud.“
                                 
                              
                  
         
            Artikkel 2
            Jõustumine ja kohaldamine
            Käesolev määrus jõustub Euroopa Liidu Teatajas avaldamise päeval.
            Seda kohaldatakse alates 24. veebruarist 2022.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. aprill 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 150, 14.6.2018, lk 1.
         
            (2)  Komisjoni 21. oktoobri 2021. aasta delegeeritud määrus (EL) 2021/2306, millega täiendatakse Euroopa Parlamendi ja nõukogu määrust (EL) 2018/848 eeskirjadega, mis käsitlevad liitu importimiseks ette nähtud mahepõllumajanduslike ja üleminekuaja toodete saadetiste ametlikku kontrolli ning kontrollsertifikaati (ELT L 461, 27.12.2021, lk 13).